OBH 4788/1997.
Az állampolgári jogok országgyűlési biztosának jelentése
Előadó: Dr. Zsiga Jánosné
Az eljárás megindítása

	A Fővárosi Szociális Központ és Intézményei igazgató-helyettese Hivatalunknál 1997. május 5. napján K.Z. édesapa és S.Gy. S-né nagyanya panaszára alapított beadványában sérelmezettek szerint K.Z-nak a II.ker. Völgy-utcai Csecsemőotthonban elhelyezett gyermekét 1996. december 23. körüli időpontban, az otthonban dolgozók közül ismeretlen személyek bántalmazták.  A feljelentés alapján indított eljárást hiányosan folytatták le, így további orvos szakértői vizsgálatra, s a gyermeknek más csecsemő otthonba való áthelyezésére lenne szükség. 
	Mivel a beadványban hivatkozottakhoz képest felmerült az Alkotmány 54. §-a (2) bekezdésében írt megalázó elbánás tilalmának megsértése, vizsgálatot rendeltem el. 

A tényállás és a vizsgálat megállapításai
	
	1./ S.Gy. S-né 1997. január 28. napján feljelentést tett a Budapesti II.ker. Rendőrkapitányságnál ismeretlen tettes ellen, aki 1996. decemberében a Budapest II., Völgy u. 21.szám alatti csecsemőotthonban elhelyezett egyéves leányunokáját gy.k. K. Tündét tettleg bántalmazta, melynek következtében a gyermek testén különböző sérülések keletkeztek.
	Az említett rendőrkapitányság a nyomozást 1997. január 30. napján kiskoru veszélyeztetése bűntettének alapos gyanúja miatt elrendelte, majd az 1997. március 10. napján hozott határozatával a nyomozást azzal tagadta meg, hogy a feljelentett cselekmény nem bűncselekmény. 
	A Budapesti II. és III. kerületi Ügyészség az 1997. április 23. napján kelt határozatával az előbb említett határozat ellen a feljelentő és K.Z. által bejelentett panaszt elutasította azzal, hogy az eljárás befejezésének jogcímét a nyomozás megszüntetésére változtatta meg.
	A határozatokban foglalt indokolás szerint az igazságügyi orvos szakértő 1997. január 30. napján a gyermeket személyesen is megvizsgálta, majd a feljelentő által készített fényképfelvételeken észlelhető elváltozásokat illetően úgy nyilatkozott, hogy a szóban lévő elváltozások a gyermek pelenkával fedett testfelületén az un. pelenka dermatitisnek, azaz az érzékeny bőr pelenkával való kidörzsölése miatti gyulladás tüneteinek felel meg. A gyermek jobb válltájékán lévő aránylag szabályos alakú beszűrődés pedig igen nagy valószínűséggel harapásnyom, ami a sérülés nagyságából és jellegéből ítélve hasonló korú kisgyermektől származhat. Az orvos szakértő a személyes vizsgálat során bántalmazásra, vagy bármilyen egyéb, a gyermek nem megfelelő ellátására utaló elváltozást nem észlelt. 
	Az eljárt hatóságok az igazságügyi orvos szakértői véleményben foglaltakhoz képest helyezkedtek arra az álláspontra, hogy az adott esetben bűncselekmény megállapítására nincs törvényes alap.
	Az iratokból megállapíthatóan az érintett csecsemőotthonnak a Fővárosi Önkormányzat Egyesített Csecsemőotthonai és Egészségügyi Gyermekotthonainak illetékes vezetőivel való megállapodása alapján a gyk. K. Tünde 1997. május 30. napja óta a Kmetty György u. 31. szám alatti Csecsemőotthonban van elhelyezve.
	2./ A büntetőeljárásról szóló 1973. évi I.törvény 5. §-a értelmében a büntető ügyekben eljáró hatóságok feladata a tényállás megállapítása továbbá a bizonyítékok mérlegelése. Az országgyűlési biztos nem büntető ügyekben eljáró hatóság, ezért vizsgálata során nem állapíthat meg tényállást, nem értékelheti a felmerült bizonyítékokat, s nem foglalhat állást a bűncselekmény elkövetésére vonatkozó alapos gyanú meglétéről, illetve hiányáról sem.
	Az országgyűlési biztos vizsgálata tehát kizárólag az ügyészi szakban lezárult büntető ügyekkel kapcsolatos eljárási cselekményekre, illetve mulasztásokra terjedhet ki. Az ebben a körben foganatosított vizsgálat keretében pedig a jelen esetben lefolytatott nyomozás során nem valósult meg az alkotmányos jogokkal kapcsolatos olyan visszásság, amely az országgyűlési biztos számára az 1993. évi LIX. törvény 20. §-a (1) bekezdésében biztosított intézkedés megtételét tenné indokolttá, különös tekintettel arra tényre is, hogy időközben a panasszal érintett gyermeket más csecsemőotthonban helyezték el. 

Budapest, 1997. július 16.

Gönczöl Katalin